SKRIFTLIG FORESPØRGSEL P-3056/00

af Ilda Figueiredo (GUE/NGL) til Kommissionen

(22. september 2000)

Om: Fjernelse af støtten til oprindelige kvægracer i Portugal

Støtten til oprindelige kvægracer har været absolut nødvendig for at bevare racer, som var i fare for at forsvinde, for at sikre produktion af kød af bedre kvalitet og for at skabe større bevidsthed hos forbrugerne. Denne foranstaltning har været særlig vigtig for at sætte skub i landbrugssektoren i nogle af de mest ugunstigt stillede områder i det indre Portugal.

Under sidste fællesskabsstøtteramme blev der ydet støtte til disse foranstaltninger i den portugisiske landbrugsudviklingsplan. I planen for 2000-2006 under den nye fællesskabsstøtteramme var der ligeledes fastsat bestemmelser om støtte. Men jeg har forstået, at Kommissionen har planer om at ændre reglerne for ydelse af støtte, således at støtten kun gives til kvægracer med færre end 1 000 hundyr. Det betyder fjernelse af støtten til over 200 oprindelige racer og 140 000 stykker kvæg (okser, får og geder) eller omkring 2 milliarder escudos.

Kan Kommissionen bekræfte denne ændring af reglerne for støtte? Hvad er årsagerne i givet fald til dette forslag? Mener Kommissionen ikke, at denne foranstaltning strider imod princippet om landbrugets mangesidede funktioner og beskyttelsen af en kvalitetsproduktion?

Er den bevidst om de alvorlige sociale og økonomiske konsekvenser, som denne foranstaltning medfører for i hundredvis af portugisiske producenter og for mange landbrugsområder i det indre Portugal?

Foretrækker den ikke en politik for støtte til en kvalitetsbetonet og regional produktion, som sikrer mere støtte til små og mellemstore landbrugere, og som ikke nedsætter den til fordel for stordrift og intensive landbrugsproduktion?

Supplerende svar afgivet på Kommissionens vegne af Franz Fischler

(30. oktober 2000)

For perioden indtil 1999 blev der ydet støtte til bevarelse af udryddelsestruede racer i medfør af Rådets forordning (EØF) nr. 2078/92 af 30. juni 1992 om miljøvenlige produktionsmetoder i landbruget, samt om naturpleje(1). For at tilskynde landbrugerne til at opdrætte mindre produktive racer fik de tildelt kompensation pr. storkreaturenhed. Det er en foranstaltning, som sigter mod at bevare den biologiske mangfoldighed, og støtten kan under ingen omstændigheder sammenlignes med indkomststøtte til landbrugerne, fordi støtten tager sigte på at kompensere for indtægtstab for landbrugere, der opdrætter mindre produktive racer.

For perioden 2000/2006 ydes der støtte til udryddelsestruede racer inden for rammerne af de miljøvenlige landbrugsforanstaltninger i medfør af artikel 22-24 i Rådets forordning (EF) nr. 1257/1999 af 17. maj om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2). I henhold til Kommissionens forordning (EF) nr. 1750/1999 om gennemførelsesbestemmelser til Rådets forordning (EF) nr. 1257/1999(3) kan der ydes støtte til landbrugere, som forpligter sig til at opdrætte husdyr af lokale udryddelsestruede racer, der er hjemmehørende i området. De lokale racer skal desuden spille en rolle i bevarelsen af miljøet i det område, hvor foranstaltningen anvendes.

I henhold til forordning (EF) nr. 1750/1999 skal de pågældende racer for at være støtteberettigede kunne betragtes som udryddelsestruede ud fra videnskabelige data, der skal være anerkendt af internationale instanser, som fungerer som autoritet på

området. Kommissionen har således fulgt det eneste nugældende kriterium, nemlig FAO's (Food and Agriculture Organisation), idet den har accepteret at yde støtte til racer, hvor der generelt ikke findes over 1000 reproduktive køer. Den gennemfører p.t. særlige høringer for at undersøge relevansen af eventuelt at tilpasse strategien til den særlige situation i Fællesskabet.

(1) EFT L 215 af 30.7.1992.

(2) EFT L 160 af 26.6.1999.

(3) EFT L 214 af 13.8.1999.